KLASA:034-05/24-01/117

URBROJ: 711-02-01/03-2024-02

Zagreb, 22. kolovoza 2024.

**IVICA AHAC**

**direktorica trgovačkog društva**

**Komunalac d.o.o., Grubišno Polje**

**Predmet: mišljenje na zahtjev obveznika Ivice Ahca, direktora trgovačkog društva**

**Komunalac d.o.o., Grubišno Polje**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 14. kolovoza 2024. zaprimilo zahtjev za mišljenjem KLASA:034-05/24-01/117, koji je podnio obveznik Ivica Ahac, direktor trgovačkog društva Komunalac d.o.o., Grubišno Polje.

Obveznik u zahtjevu traži mišljenje Povjerenstva o postojanju ili nepostojanju sukoba interesa kod popunjavanja Izjave o (ne)postojanju sukoba interesa u smislu članka 80. Zakona o javnoj nabavi vezano za sestrinog supruga, koji je direktor trgovačkog društva.

Uvidom u Registar obveznika koji Povjerenstvo ustrojava i vodi, utvrđeno je da Ivica Ahac temeljem odredbe čl. 3. stavka 1. podstavka 40. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI) obnaša dužnost direktora trgovačkog društva Komunalac d.o.o., Grubišno Polje, slijedom čega je dužan postupati sukladno odredbama istog Zakona.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 58. sjednici održanoj 22. kolovoza 2024. obvezniku daje mišljenje kako slijedi.

U konkretnoj situaciji obveznik bi se u obnašanju dužnosti mogao naći u situaciji odlučivanja o nastanku poslovnog odnosa s poslovnim subjektom u kojem funkciju direktora obavlja suprug njegove sestre (šogor).

S time u vezi, ističe se da je člankom 9. stavkom 1. ZSSI-a propisano je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes.

Stavkom 2. istog članka propisano je da će obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost, ukoliko nije drukčije propisano zakonom.

Člankom 76. stavkom 1. Zakona o javno nabavi („Narodne novine“, broj 120/16. i 114/22.) propisano je da sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito ako predstavnik naručitelja istodobno obavlja upravljačke poslove u gospodarskom subjektu, ili ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

Stavkom 2. istog članka propisano je da se predstavnikom naručitelja u smislu ovoga članka smatra: čelnik te član upravnog, upravljačkog i nadzornog tijela naručitelja, član stručnog povjerenstva za javnu nabavu, druga osoba koja je uključena u provedbu ili koja može utjecati na odlučivanje naručitelja u postupku javne nabave, i osobe iz točaka 1., 2. i 3. ovoga stavka kod pružatelja usluga nabave koji djeluju u ime naručitelja.

Stavkom 3. istog članka propisano je da se gospodarskim subjektom iz stavka 1. ovoga članka smatra ponuditelj, član zajednice i podugovaratelj.

Vezano za način popunjavanja izjave o (ne)postojanju sukoba interesa i eventualna druga pitanja, upućuje se obveznik da se obrati Upravi za trgovinu i politiku javne nabave pri Ministarstvu gospodarstva.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana